U nedjelju 1. ožujka trajekt ‘Nosač’ splitskog brodara Linijska nacionalna plovidba d.d. ponovno će uspostaviti promet na državnoj trajektnoj liniji 338 između Lopara na otoku Rabu i Valbiske na Krku. Kako je Agenciju za obalni linijski pomorski promet izvjestio Vanja Dabelić, ravnatelj Županijske lučke uprave Rab, riječka tvrtka Sun Adria d.o.o. okončala je radove na sanaciji trajektnoga pristaništa u Loparu.
Ti su radovi započeli 10. prosinca 2008., trebali su biti gotovi do 31. siječnja 2009., no zbog nepovoljnih vremenskih prilika završetak je nekoliko puta odgađan. Cijelogodišnja trajektna veza između Lopara i Valbiske, duljine 15,2 milje, uvedena je 21. siječnja 2008., a zamijenila je dotadašnju sezonsku liniju Lopar-Baška riječke Jadrolinije. No već 31. siječnja 2008. uočena su veća oštećenja i urušavanje obale, što je onemogućilo pristajanje trajekta. Nakon nužne sanacije linija je ponovno uspostavljena 17. srpnja 2008., uz najavu da će radovi biti nastavljeni po završetku turističke sezone, što je i učinjeno.